Niina Petrõkina

Niina Petrõkina (sündinud 14. augustil 2004) on Eesti iluuisutaja.  Niina Petrõkina on 2021. aasta CS Warsaw Cupi hõbemedalist, 2021. aasta Austria CS Cupi ja 2021. aasta Zagrebi CS Golden Spini pronksmedalist ning 2022. aasta Eesti meister. Ta on lõpetanud 2023. aastal Tallinna Mustamäe Humanitaargümnaasiumi. Iluuisutamisega hakkas ta tegelema nelja-aastaselt, 2008. aastal. Niina Petrõkina alustas võistlemist 2012. aastal, kui osales võistlusel Tallinn Trophy 2012 (Chicks) ning jäi 17. kohale. Esimese rahvusvahelise võistluse tegi 2014. aastal Grazis, kus saavutas kolmanda koha. Rahvusvahelise juunioridebüüdi tegi ta Haabersti karikavõistlustel 2017. aasta oktoobris, kus tuli teiseks. Petrõkina tegi juunioride GP debüüdi novembris Tšehhi JGP-l 2018, kus ta saavutas 11. koha. Ta võitis 2018. aasta Volvo Open Cupil ja 2018 Tallinn Trophy juunioride naiste arvestuses pronksmedali, enne kui saavutas 2019. aasta Eesti meistrivõistlustel neljanda koha. Lätis võisteldes saavutas Petrõkina kuuenda ja Poolas kümnenda koha. Ta kaitses juunioride tiitlit 2019. aasta Tallinn Trophyl ja tuli teisele kohale 2020. aasta Eesti meistrivõistlustel. 2020. aasta märtsis võistles Petrõkina esimest korda juunioride maailmameistrivõistlustel. Ta ei pääsenud vabakava esitama ning sai 33. koha. Hooaeg jäi Petrõkinal haiguse tõttu vahele. Petrõkina avas oma hooaja juunioride GP-l 2021. aasta Prantsusmaa JGP teisel osavõistlusel. Ta saavutas seal seitsmenda koha ning 2021. aasta Austria JGP-l neljanda koha, mis on tema jaoks karjääri parim koht Junior Grand Prix’del. Novembris tegi Petrõkina rahvusvahelise debüüdi oma esimesel Austria 2021. aasta CS Cupil, kus ta võitis pronksmedali Jaapani uisutaja Wakaba Higuchi ja Lõuna-Korea Park Yeon-jeongi järel. Ta edestas valitsevat Eesti meistrit Eva-Lotta Kiibust. 2021. aasta CS Warsaw Cupil võitis ta hõbemedali venelanna Maia Hromõhhi järel ja poolatari Ekaterina Kurakova ees ning 2021. aasta Zagrebi CS Golden Spinil saavutas ta pronksmedali. 2021. aasta detsembris võitis Petrõkina Eesti meistrivõistlused. Ta pääses tänu riigisisestele tulemustele 2022. aasta Euroopa meistrivõistlustele, kus Eestit sai esindada naiste üksiksõidus kaks võistlejat, ning tuli seal kaheksandale kohale, edestades Eva-Lotta Kiibust. 2022. aasta taliolümpiamängudele Pekingis Petrõkina ei pääsenud, seal esindas Eestit Kiibus. Vahetult pärast 2022. aasta taliolümpiamängude lõppu tungis Venemaa Ukrainasse. Sellega seoses keelas Rahvusvaheline Uisuliit kõigil Venemaa sportlastel ISU meistrivõistlustel võistlemise. Kuna viimastel aastatel olid rahvusvahelises iluuisutamises domineerinud venelannad, mõjutas see otsus ala märkimisväärselt. Niina Petrõkina tegi märtsis 2022. aastal oma iluuisutamise maailmameistrivõistluste debüüdi Montpellier's, kus saavutas 16. koha. Mitmesugustel põhjustel ei saanud juunioride maailmameistrivõistlusi pidada plaanipäraselt Sofias ja need korraldati aprilli keskel Tallinnas, mis oli juba kolmas seal aasta jooksul toimunud ISU meistrivõistlus. Petrõkina oli võistlustel lühikavas puhta sõiduga kuues, kuid vabakava järel langes kokkuvõttes üheksandaks. Petrõkina alustas uut hooaega kahel Challengeri võistlusel, saavutades 2022. aasta CS Nebelhorn Trophyl üheteistkümnenda koha ning 2022. aasta CS Budapest Trophyl pronksmedali. Seejärel kutsuti ta 2022. aasta Skate Canada Internationali Grand Prix debüüdile, kus ta tuli kuuendale kohale. Soomes Espoos toimunud iluuisutamise 2023. aasta Euroopa meistrivõistlustel saavutas Eesti meister Niina Petrõkina Eesti läbi aegade parima tulemuse iluuisutamises, tulles kuuendale kohale. Lühikava järel seitsmes olnud Petrõkina teenis vabakavas kohtunikelt 122,69 punkti ning kogus kahe kava kokkuvõttes hooaja tippmarki tähistavad 183,74 punkti, mis andiski talle kuuenda koha. Tallinnas Haabersti jäähallis 2023. aasta veebruaris peetud rahvusvahelisel iluuisuvõistlusel Tallink Hotels Cup võitis Niina Petrõkina naiste üksiksõidus kindla esikoha, kogudes esimest korda rahvusvahelisel võistlusel üle 200 punkti (203,52 punkti). Jaapanis Saitamas 2023. aasta märtsis toimunud iluuisutamise MM-il saavutas Niina Petrõkina naiste üksiksõidus üheksanda koha, mis on Eesti iluuisutajate läbi aegade parim tulemus maailmameistrivõistlustelt. Kokku teenis Petrõkina 193,49 punkti, millega näitas oma parimat punktisummat rahvusvahelistel tiitlivõistlustel. Lühikavas püstitas Petrõkina 68,00 punktiga isikliku rekordi ja hoidis sellega vabakava eel koguni kuuendat positsiooni. 2024. aasta maailmameistrivõistlustel Kanadas Montréalis tegi ta senise hooaja parima lühikava etteaste, sai kohtunikelt 66,23 punkti ja seitsmenda koha. Vabakava Petrõkinal ebaõnnestus, ta sai selle eest 110,30 ja kahe kava kokkuvõttes 176,53 punkti, mis andis neil võistlustel 16. koha. "Tulemused ISU kodulehel". Isuresults.com. Vaadatud 21. märtsil 2024. Niina Petrõkina. Võistlustulemused. Vaadatud 29. jaanuar 2023. ISU Statement on the Ukrainian crisis ... International Skating Union. March 1, 2022. ISU World Junior Figure Skating Championships 2022 allotted to Tallinn (EST) International Skating Union. March 4, 2022. Niina Petrõkina tegi EM-il Eesti läbi aegade parima tulemuse err.ee 28.01.2023. Petrõkina kogus esmakordselt rahvusvahelisel võistlusel üle 200 punkti. Delfi sport, 17.02.2023. Niina Petrõkina saavutas iluuisutamise MM-il Eesti läbi aegade parima tulemuse .... Delfi sport, 24.03.2023. "Vigastuse seljatanud Petrõkina sai MM-il lühikavas seitsmenda koha". Sport.err.ee. 21. märts 2024. Vaadatud 21. märtsil 2024. "Petrõkina langes esikümnest välja, Langerbaur parandas kohta". Sport.err.ee. 23. märts 2024. Vaadatud 23. märtsil 2024. Biograafia ESBL-is Meie õpilane Iluuisutamise Euroopa meistrivõistlustel! Tallinna Mustamäe Humanitaargümnaasiumi koduleht, 18. jaanuar 2022 Petrõkina vabakava läks veidi untsu, ent ta tegi sellele vaatamata tubli MM-debüüdi. Postimees, 25. märts 2022 Niina Petrõkina valas pisaraid: tean milleks tegelikult olen võimeline. Delfi sport, 28. jaanuar 2023 Raske haiguse seljatanud Niina Petrõkina: jää ja treeningud aitasid, nendeta oleksin siiani haiglas. Delfi sport, 4. aprill 2023